Groblersdal: Niemand nog vas ná moord op plaas | Maroela Media
Raymond Gregory Papapavlou en sy vrou. (Foto: Facebook)
Niemand is nog in hegtenis geneem in verband met die moord op die 28-jarige Raymond Gregory Papapavlou nadat hy Maandag kort ná middernag in 'n plaashuis tussen Stofberg en Groblersdal met verskeie skietwonde aangetref is nie.
Brig. Motlafela Mojapelo, woordvoerder van die polisie in Limpopo, het Dinsdagoggend aan Maroela Media gesê dit is nie in dié stadium duidelik na hoeveel verdagtes gesoek word nie.
Die motief vir die moord is ook in dié stadium nog onbekend. "Die motief sal vasgestel kan word sodra iemand in hegtenis geneem word," het hy gesê.
Polisiebeamptes is Maandag in die vroeë oggendure na die plaas Frischgewagt ontbied waar Papapavlou se liggaam in een van die vertrekke in die plaashuis aangetref is.
Papapavlou se vrou en ander gemeenskapslede was met die polisie se aankoms op die toneel.
Andries Opperman, AfriForum se provinsiale veiligheidskoördineerder vir Limpopo, het gesê gemeenskapslede het die aand 'n veldbrand op die betrokke plaas geblus toe die oproep Sondagaand voor middernag van Papapavlou se vrou deurgekom het dat haar man in die plaashuis op dié plaas doodgeskiet is.
Volgens Opperman het Papapavlou se vrou op die toneel verduidelik dat sy op 'n rusbank saam met die egpaar se hond in die een vertrek geslaap het en Papapavlou in 'n ander.
Volgens haar het die aanvallers moontlik toegang tot die huis deur 'n venster gekry waarna sy na bewering wakker geword het van vyf skote. Sy het toe glo self sewe skote met haar vuurwapen afgevuur om die aanvallers te verjaag.
Mojapelo kon nie in dié stadium verduidelik hoeveel skote die betrokke nag afgevuur is of hoeveel keer Papapavlou geskiet is nie.
Hy sê die ondersoek na die voorval duur voort.
Groblersdal-moord In die nuus plaasmoorde
Plaasveiligheid: Organisasies 'versigtig optimisties' na vergadering met polisiehoof
…die motief….. maak dood !!!!
Dit sal baie interessant wees om die volle waarheid aan te hoor van wat nou eintlik gebeur het daar.
Die berig lei as volg: Die woordvoerder van die polisie in Limpopo het Woensdagoggend aan MM gesê ….. Het die voorval nie Maandagoggend ure plaasgevind nie en dis vandag Dinsdag.. Of hoe het ek dit nou.